b'\n_START_ARTICLE_\nLukovica pri Dom\xc5\xbealah\n_START_SECTION_\nZgodovina\n_START_PARAGRAPH_\nLukovica je znana po mogo\xc4\x8dnih furmanskih hi\xc5\xa1ah iz \xc4\x8dasov prevozni\xc5\xa1tva s konjsko vprego, znana pa so tudi gosti\xc5\xa1\xc4\x8da iz \xc4\x8dasov rokovnja\xc5\xa1tva iz konca 18. in za\xc4\x8detka 19. stoletja. V preteklosti je bila Lukovica pomembna po\xc5\xa1tna postaja ob cestiDunaj - Trst. Tu je bil tudi sede\xc5\xbe okrajnega sodi\xc5\xa1\xc4\x8da in notariata, na bli\xc5\xbenjem gradu Brdo pa dav\xc4\x8dni urad. V bli\xc5\xbenjem zaselku Podpe\xc4\x8d pa je bila v starih \xc4\x8dasih tudi mitnica.\n_START_SECTION_\nNOB\n_START_PARAGRAPH_\nMed drugo svetovno vojno so bile v letih 1942-1945 v Lukovici in bli\xc5\xbenji okolici \xc5\xa1tevilne partizanske akcije na ceste in telefonske zveze, najve\xc4\x8dje je oktobra 1943 izvedla \xc5\xa0landrova brigada, tedaj je bil ustanovljen tudi lukovi\xc5\xa1ki okraj Osvobodilne fronte. Tu so  nem\xc5\xa1ki policisti 30. decembra 1944 ustrelili 17 partizanov zajetih v zimski ofenzivi.\n_START_SECTION_\nIzvor krajevnega imena\n_START_PARAGRAPH_\nKrajevno ime je verjetno izpeljano iz besede l\xc3\xbak, ki se je v rednem jezikovnem razvoju razvila iz slovanske besede l\xc5\xb1k\xd1\x8a v pomenu por, \xc4\x8debula, \xc4\x8desen in kar se v pomenu \xc4\x8debula do danes ohranja v slovenskih vzhodnih nare\xc4\x8djih. Druga, manj verjetna mo\xc5\xbenost je, da krajevno ime izhaja iz l\xc3\xbakati v pomenu opazovati, oziroma iz izpeljanke lukovica v pomenu opazovalnica, pre\xc5\xbea. Ne izklju\xc4\x8duje pa se tudi mo\xc5\xbenost, da je krajevno ime tvorjeno iz imena Luka. V arhivskih zapisih se kraj omenja leta 1304 kot Lokwicz, 1330 Lukowicz in 1479 kot Lukowitz.'